*****

ΚΑΝΟΝΙΣΜΟΣ (ΕΟΚ) αριθ. 2143/90 ΤΗΣ ΕΠΙΤΡΟΠΗΣ

της 25ης Ιουλίου 1990

που τροποποιεί τον κανονισμό (ΕΟΚ) αριθ. 906/90 περί θεσπίσεως εκτάκτων μέτρων στήριξης της αγοράς στον τομέα του χοιρινού κρέατος στο Βέλγιο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1249/89 (2), και ιδίως το άρθρο 20,

Εκτιμώντας:

ότι, λόγω της εκδήλωσης της κλασικής πανώλης των χοίρων σε ορισμένες περιοχές παραγωγής του Βελγίου, θεσπίστηκαν ορισμένα έκτακτα μέτρα στήριξης της αγοράς χοιρινού κρέατος γι' αυτό το κράτος μέλος με τον κανονισμό (ΕΟΚ) αριθ. 906/90 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1627/90 (4)·

ότι τα έκτακτα μέτρα ισχύουν από τις 12 Απριλίου 1990· ότι, με βάση το μέσο αριθμό των ζώων για τα οποία υποβλήθηκαν αιτήσεις από τις 12 Απριλίου έως τις 6 Ιουνίου 1990, ο αριθμός των ζώων που αφορούν τα ισχύοντα μέτρα μπορεί να καθοριστεί σε 46 000 χονδρούς χοίρους ανά εβδομάδα· ότι, εάν ληφθεί υπόψη η έκταση της επιζωοτίας και ιδίως η διάρκειά της και, κατά συνέπεια, το μέγεθος των προσπαθειών που είναι αναγκαίες για τη στήριξη της αγοράς, καθώς και οι περιστάσεις που ανέκυψαν μετά τις 18 Ιουνίου 1990, πρέπει να επανεξεταστεί η κατανομή των προσπαθειών αυτών ανάμεσα στην Κοινότητα και το κράτος μέλος· ότι πρέπει, για το σκοπό αυτό, να προβλεφθεί η αγορά εκ μέρους της Κοινότητας των τριών τετάρτων των ζώων για τα οποία υποβλήθηκαν αιτήσεις και εντός του ορίου των 34 500 χονδρών χοίρων· ότι είναι σκόπιμο, ως αντιστάθμισμα, να επιτραπεί στο Βασίλειο του Βελγίου να αγοράσει τουλάχιστον το ένα τέταρτο των χονδρών χοίρων στην ίδια τιμή και με τους ίδιους όρους με αυτούς που προβλέπονται για τα ζώα που αγοράστηκαν με έξοδα της Κοινότητας·

ότι τα κτηνιατρικά μέτρα επανεξετάστηκαν και το Βασίλειο του Βελγίου άρχισε από τις 13 Ιουλίου 1990 την ανανέωση του πληθυσμού των κενών γεωργικών εκμεταλλεύσεων με χοιρίδια στη ζώνη επιτήρησης, εκτός από μία ζώνη στην οποία διαπιστώθηκαν πρόσφατα νέες εστίες της ασθένειας· ότι πρέπει, συνεπώς, να ληφθεί υπόψη η τροποποίηση αυτή για την εφαρμογή των μέτρων στήριξης της αγοράς που αφορούν την αγορά χονδρών χοιριδίων στη ζώνη αυτή με τους ίδιους όρους με αυτούς που προαναφέρθηκαν για τους βαρείς χοίρους· ότι ο αριθμός των εξεταζόμενων χοιριδίων μπορεί, κατά συνέπεια, να καθοριστεί το πολύ σε 4 000 χοιρίδια ανά εβδομάδα·

ότι η Επιτροπή Διαχείρισης Χοιρείου Κρέατος δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 906/90 τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

«Άρθρο 1

1. Από τις 13 Ιουλίου 1990, ο οργανισμός παρεμβάσεως του Βελγίου αποδέχεται κάθε εβδομάδα για αγορά με έξοδα της Κοινότητας τα τρία τέταρτα του αριθμού των ζώων για τα οποία έχουν υποβληθεί αιτήσεις αγοράς κατά τη διάρκεια μιας εβδομάδας και εντός ορίου 34 500 ζωντανών χοίρων βάρους μεγαλύτερου των 110 χιλιογράμμων κατά μέσο όρο ανά παρτίδα και 3 000 χοιριδίων βάρους μεγαλύτερου των 25 χιλιογράμμων κατά μέσο όρο ανά παρτίδα.

Εντούτοις, η Κοινότητα βαρύνεται με την αγορά των ζώων για τα οποία υποβλήθηκαν αιτήσεις μέχρι τις 8 Ιουνίου 1990 για σύνολο 109 000 χονδρών χοιριδίων και 330 000 χονδρών χοίρων.

2. Επιτρέπεται στο Βασίλειο του Βελγίου να δεχθεί να αγοράσει, με δικά του έξοδα, στις τιμές που καθορίζονται στο άρθρο 4 του παρόντος κανονισμού και με τους όρους που προβλέπονται στην προηγούμενη παράγραφο, τουλάχιστον 11 500 χονδρούς χοίρους και 1 000 χονδρά χοιρίδια».

2. Το άρθρο 2 παράγραφος 1 αντικαθίσταται από το ακόλουθο κείμενο:

«Άρθρο 2

1. Είναι δυνατόν να αποτελέσουν αντικείμενο αγοράς όχι μόνο οι χοίροι που εκτρέφονται στη ζώνη επιτήρησης που αναφέρεται στο παράρτημα ΙΙ της απόφασης 90/161/ΕΟΚ και τα χοιρίδια που εκτρέφονται στη ζώνη που αναφέρεται στο παράρτημα του παρόντος κανονισμού».

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 13 Ιουλίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Ιουλίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 282 της 1. 11. 1975, σ. 1.

(2) ΕΕ αριθ. L 129 της 11. 5. 1989, σ. 12.

(3) ΕΕ αριθ. L 93 της 10. 4. 1990, σ. 27.

(4) ΕΕ αριθ. L 152 της 16. 6. 1990, σ. 58.

ΠΑΡΑΡΤΗΜΑ

Το τμήμα της ζώνης επιτήρησης που βρίσκεται στην επικράτεια των κοινοτήτων Wingene, Ardoote, Meulebeke, Pittem, Tielt και Ruiselede, εκτός από την επικράτεια των κοινοτήτων Meulebeke, Pittem, Tielt και Ruiselede που βρίσκεται νοτιοανατολικά της εθνικής οδού Ν 399 και της εθνικής οδού Ν 37.